奉和郎中遊仙山四瀑泉兼寄李吏部包祕監趙婺州齊處州
作者：戴公懷
朝代：唐

paragraphs: 今日永嘉守，復追山水遊。
因尋莽蒼野，遂得軒轅丘。
訪古事難究，覽新情屢周。
溪垂綠篠暗，巖度白雲幽。
過石奇不盡，出林香更浮。
憑高擁虎節，搏險窺龍湫。
淙潨瀉三四，奔騰千萬秋。
寒驚殷雷動，暑駭繁霜流。
沫濺羣鳥外，光搖數峰頭。
叢崖散滴瀝，近谷藏颼飀。
況此特形勝，自餘非等儔。
靈光掩五嶽，仙氣均十洲。
書以謝羣彥，永將敘徽猷。
當思共攀陟，東南看斗牛。